沈周
星堕
惟己酉十月，五日立冬始。
鸡后涉黎明，寤者稍稍起。
有星流西北，而从东南止。
其大如车轮，蓬然曳长尾。
撒星更抛焰，遗落相蕊蕊。
其光白中黄，烛地以昼比。
行旅尽惊仆，吠犬鸣鹜雉。
堕地如炮声，引响久未已。
床闼皆簸撼，约闻三百里。
七月尝示异，不意复有此。
瞥过视莫谛，堕处曷究拟。
至地当有化，其形当何似。
其堕当何曜，其罚当何理。
窃谓经与纬，堕一天缺纪。
无乃金火余，其气互合耳。
余衍固非正，谪罚自有旨。
灾祥付茫茫，不敢扣太史。